Document ID: 32003R1891

Κανονισμός (ΕΚ) αριθ. 1891/2003 του Συμβουλίου
της 27ης Οκτωβρίου 2003
για την τροποποίηση του κανονισμού (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,
την κοινή θέση 2001/357/ΚΕΠΠΑ του Συμβουλίου, της 7ης Μαΐου 2001, σχετικά με περιοριστικά μέτρα κατά της Λιβερίας(1), όπως τροποποιήθηκε τελευταία από την κοινή θέση 2003/771/ΚΕΠΠΑ(2),
την πρόταση της Επιτροπής,
Εκτιμώντας τα ακόλουθα:
(1) Η απόφαση αριθ. 1509(2003) της 19ης Σεπτεμβρίου 2003 του Συμβουλίου Ασφαλείας των Ηνωμένων Εθνών αποφάσισε να συστήσει μια αποστολή των Ηνωμένων Εθνών στη Λιβερία (UNMIL), κάλεσε τον Γενικό Γραμματέα των Ηνωμένων Εθνών να μεταβιβάσει την αρμοδιότητα από τις δυνάμεις ECOMIL που τελούν υπό την ECOWAS στην UNMIL την 1η Οκτωβρίου 2003, και αποφάσισε ότι θα πρέπει να χορηγηθούν εξαιρέσεις για την προμήθεια στην UNMIL πολεμικού εξοπλισμού και σχετικού υλικού και για την παροχή της σχετικής τεχνικής κατάρτισης ή βοήθειας, στη συνάρτηση της απαγόρευσης προμήθειας πολεμικού υλικού και παροχής της σχετικής τεχνικής κατάρτισης και βοήθειας που έχει επιβληθεί από την απόφαση 1343(2001) του Συμβουλίου Ασφαλείας των Ηνωμένων Εθνών της 7ης Μαρτίου 2001.
(2) Εκτός από την απόφαση 1343(2001), η κοινή θέση 2001/357/ΚΕΠΠΑ σχετικά με περιοριστικά μέτρα κατά της Λιβερίας, η οποία τροποποιήθηκε από την κοινή θέση 2003/666/ΚΕΠΠΑ(3), επέβαλε περιοριστικά μέτρα κατά της Λιβερίας και πρόκειται να τροποποιηθεί περαιτέρω. Η κοινή θέση 2003/771/ΚΕΠΠΑ προβλέπει την περαιτέρω τροποποίηση της κοινής θέσης 2001/357/ΚΕΠΠΑ προκειμένου να προσαρμόσει την απαγόρευση προμήθειας πολεμικού εξοπλισμού και παροχής της σχετικής τεχνικής κατάρτισης ή βοήθειας προς την απόφαση 1509(2003) του Συμβουλίου Ασφαλείας των Ηνωμένων Εθνών.
(3) Θα πρέπει, επομένως, να τροποποιηθεί ο κανονισμός (ΕΚ) αριθ. 1030/2003(4) σχετικά με περιοριστικά μέτρα κατά της Λιβερίας, ο οποίος, μεταξύ άλλων, απαγορεύει την παροχή στη Λιβερία τεχνικής κατάρτισης ή βοήθειας σε σχέση με τον πολεμικό εξοπλισμό και σχετικό υλικό παντός είδους, προκειμένου να αντανακλά τις περαιτέρω εξαιρέσεις αυτής της απαγόρευσης που περιλαμβάνονται στην απόφαση 1509(2003),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1, η παράγραφος 2 του κανονισμού (ΕΚ) αριθ. 1030/2003 αντικαθίσταται από το ακόλουθο κείμενο:
"2. Η απαγόρευση της παραγράφου 1 δεν ισχύει για:
α) την παροχή της εν λόγω τεχνικής κατάρτισης ή βοήθειας που προορίζεται αποκλειστικά για τη στήριξη και τη χρήση από την Αποστολή των Ηνωμένων Εθνών στη Λιβερία·
β) κάθε άλλη παροχή της εν λόγω τεχνικής κατάρτισης ή βοήθειας για την οποία η επιτροπή που έχει συσταθεί από την παράγραφο 14 της απόφασης 1343(2001) του Συμβουλίου Ασφαλείας των Ηνωμένων Εθνών έχει χορηγήσει εκ των προτέρων εξαίρεση.
Οι εξαιρέσεις αυτές λαμβάνονται μέσω των αρμοδίων αρχών του κράτους μέλους, στο οποίο είναι εγκατεστημένος ο πάροχος υπηρεσιών, οι οποίες απαριθμούνται στο παράρτημα Ι."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 27 Οκτωβρίου 2003.

Labels: 3
18
5